**DĖL PRITARIMO SUSITARIMO DĖL BENDRADARBIAVIMO ĮGYVENDINANT PROGRAMĄ „ŠVIETIMO LYDERYSTĖ“ PASIRAŠYMUI**

2020 m. birželio 26 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi ir 20 straipsnio 2 dalies 12 punktu, Rokiškio rajono savivaldybės vardu sudaromų sutarčių pasirašymo tvarkos aprašu, patvirtintu Rokiškio rajono savivaldybės tarybos 2019 m. balandžio 26 d. sprendimu Nr. TS-109 „Dėl Rokiškio rajono savivaldybės vardu sudaromų sutarčių pasirašymo tvarkos aprašo patvirtinimo“, Rokiškio rajono savivaldybės taryba n u s p r e n d ž i a:

1. Pritarti susitarimo dėl bendradarbiavimo įgyvendinant programą „Švietimo lyderystė“ pasirašymui (pridedama).

2. Įgalioti Rokiškio rajono savivaldybės merą Ramūną Godeliauską pasirašyti sprendimo 1 punkte nurodytą susitarimą.

3. Pavesti Rokiškio rajono savivaldybės administracijai vykdyti susitarimo dėl bendradarbiavimo įgyvendinant programą „Švietimo lyderystė“ įsipareigojimus ir atlikti visus kitus veiksmus, susijusius su susitarimo įgyvendinimu.

Šis sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Rita Elmonienė

Rokiškio rajono savivaldybės tarybai

**DĖL TEIKIAMO SPRENDIMO PROJEKTO „DĖL PRITARIMO SUSITARIMO DĖL BENDRADARBIAVIMO ĮGYVENDINANT PROGRAMĄ „ŠVIETIMO LYDERYSTĖ“ PASIRAŠYMUI“ AIŠKINAMASIS RAŠTAS**

**Parengto sprendimo projekto tikslai ir uždaviniai.**

Sprendimo projekto tikslas ir uždaviniai – pritarti susitarimo dėl bendradarbiavimo įgyvendinant programą „Švietimo lyderystė“ pasirašymui; įgalioti savivaldybės merą pasirašyti susitarimą; pavesti Rokiškio rajono savivaldybės administracijai vykdyti susitarimo dėl bendradarbiavimo įgyvendinant programą „Švietimo lyderystė“ įsipareigojimus.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Rokiškio rajono savivaldybės vardu sudaromų sutarčių pasirašymo tvarkos aprašas, patvirtintas Rokiškio rajono savivaldybės tarybos 2019 m. balandžio 26 d. sprendimu Nr. TS-109.

 **Sprendimo projekto esmė.**

Susitarimo projektą parengė ISM Vadybos ir ekonomikos universiteto darbuotojai.

Susitarimo šalys – Rokiškio rajono savivaldybė ir ISM Vadybos ir ekonomikos universitetas (toliau – Šalys). Šio Susitarimo objektas – Šalių bendradarbiavimas kooperuojant savo žinias, turimą informaciją ir priemones įgyvendinant „Švietimo lyderystė“ programą (toliau – Programa). Pagrindiniai Programos tikslai: sudaryti galimybes Rokiškio rajono švietimo įstaigų esamiems ir būsimiems vadovams studijuoti magistro studijų programoje „Švietimo lyderystė; sudaryti galimybes Rokiškio rajono švietimo įstaigų vadovams įgyti reikalingas vadybines kompetencijas; organizuoti ir analizuoti tyrimus, sprendžiant Rokiškio rajono švietimo įstaigų vadovų poreikio ir darbo kokybės klausimus.

Šiuo Susitarimu Rokiškio rajono savivaldybė įsipareigoja:

1. teisės aktų nustatyta tvarka ir sąlygomis pagal poreikį teikti turimą informaciją, kuri yra reikalinga Programai įgyvendinti, kitai Šaliai;

2. teisės aktų nustatyta tvarka ir sąlygomis sudaryti sąlygas kitai Šaliai įgyvendinant Programą bendrauti ir bendradarbiauti su Rokiškio rajono savivaldybei pavaldžiomis įstaigomis;

Šiuo Susitarimu ISM Vadybos ir ekonomikos universitetas įsipareigoja:

1. teisės aktų nustatyta tvarka ir sąlygomis pagal poreikį teikti Rokiškio rajono savivaldybei turimą informaciją, kuri yra reikalinga sklandžiam šalių bendradarbiavimui;

2. tęsti tinkamą programos įgyvendinimą;

3. esant poreikiui teisės aktų nustatyta tvarka bendrauti ir bendradarbiauti su Rokiškio rajono savivaldybei pavaldžiomis įstaigomis, įmonėmis, bendrovėmis ir organizacijomis;

4. informuoti Rokiškio rajono savivaldybę apie vykstančius Programos ar su Programa susijusius renginius tokius, kaip: susitikimai su Programos dalyviais, studentų diplomų teikimo šventės ir kt.

Studijų kaina yra 2020 m. ŠMSM nustatyta norminė universitetinių studijų kaina, t.y. 1476 Eur už semestrą. Visų studijų kaina vienam žmogui yra 4425 Eur. (3 semestrai). Programos trukmė 1,5 metų.

**Galimos pasekmės, priėmus siūlomą tarybos sprendimo projektą:**

**teigiamos** – atrinktiems kandidatams (2) finansuotos magistrantūros studijos ISM Vadybos ir ekonomikos universitete.

 **neigiamos** – nenumatyta.

**Kokia sprendimo nauda Rokiškio rajono gyventojams.**

Įgyvendinant programą „Švietimo lyderystė“ siekiama pritraukti švietimo lyderius ir užtikrinti savivaldybės ugdymo įstaigose dirbančių vadovų profesinį augimą ir kompetentingų vadovų ugdymo įstaigoms rezervo rengimą. Tikimasi aktyvaus ikimokyklinio ir bendrojo ugdymo įstaigose dirbančių lyderių įsitraukimo, kuriant aktyvią, bendradarbiaujančių, besidalijančių profesine patirtimi vadovų bendruomenę ir sprendžiant aktualias savivaldybės švietimo problemas.

**Finansavimo šaltiniai ir lėšų poreikis**.

Finansavimas – vienas studijas (4425 Eur) finansuoja AB „Rokiškio sūris“; kitas studijas (4425 Eur) finansuoja Rokiškio rajono savivaldybė (po 2212,5 Eur) ir UAB „Daivida“ (2212,5 Eur).

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

 Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo skyriaus vedėjo pavaduotoja Rita Elmonienė